钦定古今图书集成/明伦汇编/皇极典/第199卷 > 明一
## 钦定古今图书集成/明伦汇编/皇极典/第199卷 > 明一

### 太祖平定天下洪武元年春正月乙亥即皇帝位

按明《昭代典则》，“太祖高皇帝之先，江东句容朱家巷
人。宋季时，大父熙祖始徙家渡淮，居泗州。父仁祖又
徙居锺离之东乡，生四子，高皇帝其季也。已而徙居
锺离西乡，后迁太平乡之孤庄村。甲申，高皇帝年十
七，值四方旱蝗，民饥疠疫，仁祖及太后陈氏俱崩。既
葬，追念仁祖太后尝因梦许从释氏，迺入皇觉寺。仅”
五十日，寺僧以食不给，散遣其徒游四方。高皇帝西
游合肥，历光、固、汝、颍诸州，凡三年。时汝、颍兵起，列郡
骚动，高皇帝复还皇觉寺。至是，定远人郭子兴与其
党孙德崖等自称元帅，率宾客子弟攻濠州城，据之。
于是乱兵焚皇觉寺，寺僧逃散，高皇帝亦出避兵，方
卜从雄，未决，蒙古将彻里不花率兵欲复濠城，惮不
敢进，惟日掠良民为盗以徼赏，皆恟恟相扇动，不自
安。高皇帝迺以壬辰闰三月朔旦抵濠州，入门，门者
疑以为谍，执欲害之。人以告子兴，子兴遣人追至，见
高皇帝状貌奇伟，大异常人，因问所以来之故，遂留
与谋事。久之，凡有攻伐，即命以往，往辄胜，子兴由是
兵势益盛。初，宿州闵子乡人马公，素刚直，重然诺，爱
人喜施，避仇定远，与子兴为刎颈交。马公有季女，甚
爱之，术，谓此女当大贵。马公谋还宿州，起兵应子兴，
即以女托子兴，曰：“幸公善抚视。”子兴抚之如己子。已
而马公死，子兴欲为女择良配，谓高皇帝度量豁达，
有智略，宜配之。子兴妻张氏曰：“今天下乱，君举大事，
正当收集豪杰，与成功业。一旦彼为他人所亲，谁与
共成事者？”子兴遂以其女妻之，即高皇后也。高皇帝
既在甥馆，遂日治兵，掌征讨之事。时汤和委心推翊，
为万夫长。八月，蒙古右丞相脱脱破萧县李二于徐
州，屠其城。十二月，李二将赵均用、彭早住率馀众奔
濠，郭子兴、孙德崖纳之。二人本以穷蹙来奔，子兴德
崖反屈，己下之事皆禀命，遂为所制。蒙古脱脱命将
贾鲁追赵均用等，围濠城。均用等与子兴德崖极力
拒守。会贾鲁死，蒙古兵亦解去，均用、早住遂据濠州，
挟德崖等为己用。均用自称永义王，早住称“鲁淮王。”
癸巳五月，太祖高皇帝徇定远，下滁阳、濠城自蒙古
兵退，军士多死伤，高皇帝乃归乡里，募兵得七百馀
人。凤阳人徐达，沉雄有智略，与耿再成、耿秉文、郭英
等皆来归。时彭、赵二人驭下无道，所部多暴横。高皇
帝乃与徐达等南略定远，中途遇贼还居。是月，有告
定远张家堡民兵号“驴牌寨”者，孤军乏食，欲归降未
决。高皇帝以告子兴。子兴选骑士费聚等从行，入其
营，营中遣二将迎。既至，其帅遂出迎曰：“公远来，郭公
必有所命。”高皇帝曰：“郭公与足下有旧，闻足下军艰
食，他敌欲来攻，特遣吾相报。能相从，即与俱往，否则
移兵避之。”其帅许诺，请留物以为信。高皇帝解所佩
香囊与之，彼以牛脯为献。后三日，费聚还告曰：“彼且
欲他往矣。”高皇帝即率兵三百人复抵其营，使有勇
力者往诱其帅来。会帅至，遂缚之，令壮士五十人拥
之以行十馀里，乃遣人谕其营中曰：“尔帅已往，可移
军来就。”于是营兵皆出，焚其营垒，悉驱其众以还，得
壮士三千人，遂率之而东，夜袭蒙古知院老张于横
涧山。黎明，入其营，老张弃军遁去。降其民兵男女七
万，得精壮二万，悉加训练。于是率之南略滁阳，道遇
定远人李善长来谒，与语悦之，留置幕下，俾掌书记，
遂与俱攻滁阳，下之。彭早住、赵均用遣人邀高皇帝
将兵守盱、泗，以二人粗暴浅谋，难与共事，辞不往。二
人寻相吞并，战士多死，早住亦亡，惟均用专据濠州，
狠戾益甚。子兴势孤，遂将其所部万人至滁州。见高
皇帝所将兵号令严明，军容整肃，乃大悦。甲午冬十
月，元帅脱脱克高邮，分兵围六合。六合遣使求救于
滁，郭子兴不答。高皇帝曰：“六合受围，无救必毙。”六合
既毙，次将及滁。时元兵号百万，诸将畏之。子兴属高
皇帝往，令祷于神，高皇帝曰：“事之可否，当断之于心，
何必祷也。”遂率师东至六合，与耿再成守瓦梁垒。元
兵攻垒数四，每垂陷，辄又完垒苦战，元兵疑之，高皇
帝又以计绐之，元兵不敢迫，遂引去。既而元兵复大
至，将攻滁州，高皇帝设伏涧侧，令再成佯走，诱之渡
涧，伏发，城中鼓噪而出，内外夹击，元兵大败，获其马
甚众。由是滁城得完。时冯胜、赵德胜、胡大海皆来从子兴，欲据滁称王。高皇帝察知其意，因说曰：“滁，山城
也，舟楫不通，商贾不集，无形胜可居，不足据也。”子兴
默然。乙未闰正月，滁城乏粮，诸将谋所向。高皇帝曰：
“固守孤城非计，今欲谋所向，惟和阳可图。然其城小
而坚，可以计取，难以力胜。”子兴遂命张天祐将兵前
行，耿再成将兵继后，约相距十馀里，俟天祐兵薄城，
举火为应，再成兵即鼓行而趋。天祐兵从他道就食，
遂误前约，再成候之过期，不见举火，意天祐必已进，
遽率众直抵城下。蒙古平章也先帖木儿出急战，再
成不利，中矢退走，众皆溃。会日暮，蒙古收兵还，天祐
等始至，急击之，追至和州小西门。城中抽桥急，我军
夺其桥而上。天祐等登城大呼，“也先帖木儿乘夜遁
去”，天祐遂据其城。子兴闻再成败，急属高皇帝将兵，
及率徐达、李善长等进至和阳，始知天祐已破城据
之。高皇帝遂入抚定城中遣人报子兴，子兴属高皇
帝总守和阳。是时，濠城旧帅孙德崖等亦乏粮，率所
部就食和州。德崖因求入城，假居数月，高皇帝虑其
彼众我寡，力不能抗，不得已许之。适有谗高皇帝于
子兴者，子兴怒，即自滁来，欲督过之。子兴至馆，高皇
帝往见之，子兴怒不言。高皇帝曰：“家事缓急皆可理，
外事当速谋。孙德崖在此，昔与公有宿憾，此为可忧。”
子兴默然。德崖闻子兴至，心不自安，欲他往，高皇帝
疑有变，急报子兴备之。德崖军既发，高皇帝出城，欲
饯德崖。行二十馀里，忽城中走报子兴、德崖两军相
斗。高皇帝亟骑还，德崖军在道者即来追高皇帝。一
人直前忿曰：“城中杀害我军士，汝宁不预谋？”高皇帝
曰：“吾以送友故出城，城中争斗，何由知之？”众弗听，持
高皇帝马衔拥之行。展转十五馀里，遇德崖弟，麾兵
欲加害。有语者曰：“孙公在和阳，存亡未可知。万一无
事，而先害朱公，郭公必逞憾于孙公，得无两伤乎？”乃
往观之，见子兴系德崖项，与之对饮，即还告曰：“若从
众所为，几害两人。”众怒犹未释。明日，复拘入麻湖中。
又明日，子兴闻高皇帝被执，如失左右手，亟遣徐达
等往代。达至，谓众曰：“不如释朱公，令之还，以出孙公。”
于是高皇帝得还。既至和阳，子兴亦释德崖去，徐达
等亦还。初，子兴既执德崖，欲杀之以报旧憾。及闻高
皇帝被执，乃释德崖。然心常怏怏，忧闷致疾，久不起，
遂卒。德崖欲袭其军，子兴之子闻之，惧不能当，乃请
高皇帝代统之，而常遇春、邓愈等皆来从。时汝、颍刘
福通等迎韩林儿为帝，居亳，遣人诣和阳招诸将，张
天祐，遂往。时高皇帝发兵，及亲率将士取和阳西南
民寨，次第平之。天祐寻自亳归赍，刘福通檄推子兴
之子为都元帅，天祐及高皇帝皆副元帅。高皇帝曰：
“大丈夫宁能受制于人耶？”不受。八月，太祖高皇帝自
和阳渡江，取太平路。诸将谋渡江，患无舟楫。时俞通
海、通源、廖永忠、永安等各拥众据巢湖，张德胜亦集
义众，结水寨自保。五月丁亥，皆间道来附。高皇帝谓
徐达等曰：“方谋渡江，而巢湖水军至，吾事济矣。”时铜
城闸、马场湖等隘口，皆为蒙古中丞蛮子海牙水寨
所扼，惟一小港可达，然浅涸不可通舰。已而大雨兼
旬，川谷流溢，素非行舟，鱼贯而出。诸舟悉至和阳，命
廖永安、张德胜、俞通海等将之。壬寅，高皇帝帅舟师
攻蛮子海牙于峪路口，大败其众，遂与诸将定渡江
之计。诸将咸欲直趋金陵，高皇帝曰：“取金陵必自采
石始。采石南北襟喉，得采石，金陵可图也。”六月乙卯，
高皇帝率徐达、汤和、李善长、常遇春、廖永安、冯国用、
邵荣、邓愈、耿君用、毛广，各引舟渡江。时西北风顺，舳
舻齐发，军士皆讙跃。永安请所向，高皇帝曰：“采石大
镇，其备必固。牛渚矶前临大江，彼难为御，今往攻之，
其势必克。”乃引帆向牛渚，风力稍劲，顷刻及崖。守者
惊骇，出拒，不支即走。常遇春奋戈先登，诸军鼓勇继
之，采石镇兵惊溃，遂拔之。绿江诸垒望风迎附。乃令
军中皆食。食已，即率众自官渡向太平桥，直趋城下。
元平章完者不花、万户万钧，达鲁花赤普里罕忽里
闭城拒守。高皇帝命将急攻，遂拔之。完者不花等弃
城走，耆儒李习、陶安等率父老出城迎安。见高皇帝
状貌，谓习等曰：“龙姿凤质，非常人也，我辈今有主矣。”
高皇帝之发采石也，先令李善长为《戒戢军士榜》，比
入城即张之。士卒欲摽掠，见榜揭通衢，皆愕然不敢
动，有一卒违令，即斩以徇，城中肃然。高皇帝召陶安、
李习与语时事，安因献言曰：“方今四海鼎沸，豪杰并
争，攻城屠邑，互相雄长，然其志皆在子女玉帛，取快
一时，非有拨乱救民安天下之心。明公率众渡江，神
武不杀，人心悦服。以此顺天应人而行吊伐，天下不
足平也。”高皇帝曰：“足下之言甚善。吾欲取金陵，足下
以为何如？”安曰：“金陵，古帝王之都，龙蟠虎踞，限以长
江之险，若取而有之，据其形胜，出兵以临四方，则何
向不克！”其言合高皇帝意，由是礼遇安甚厚，事多与
议焉。乃改太平路为太平府，以李习知府事，寘太平
兴国翼元帅府诸将，奉高皇帝为大元帅。高皇帝命
李善长为帅府都事，潘廷坚为帅府教授，汪广洋为帅府令史，以陶安参幕府事。命诸将分守各门，修城
浚河，以固守御。初，元将蛮子海牙与元右丞阿鲁灰
等，以巨舟截采石江，闭姑孰口，而方山寨民兵，元帅
陈埜先则以众数万来攻“太平。高皇帝遣徐达、邓愈、
汤和引兵迎战，复命别将潜师，由间道绕出其后，夹
击之。埜先”腹背受敌，大败，遂擒埜先。高皇帝释不杀，
与之语，埜先曰：“生我谓何？”高皇帝曰：“天下大乱，豪杰
并起，假号令据城邑者，不知其几。然胜则人附，败则
附人。尔既以豪杰自负，必能识事机，岂不知生尔之
故？”埜先曰：“然则欲吾军降乎？此易尔军之将校，皆吾
亲故，喻之即来。”乃为书招之，明日，众皆降。蛮子海牙、
阿鲁灰等见埜先兵败，不敢复进攻，率其兵还驻峪
溪口。我师进克溧水州，将攻集庆路。《埜先》之为书也，
意其众未必从，阳为招辞，阴实激之，不意其众遽降。
自念失计，心不自安。及闻欲攻集庆，私谓其部曲曰：
“汝等攻集庆，毋力战，俟我得脱还，当与元兵合。”有以
其谋告者，高皇帝曰：“吾久知其不诚然，杀之恐失豪
杰心。”乃召埜先谓曰：“人各有心，从元从我，任汝所适，
不相强也。”纵之还。我师克溧阳县，遂进攻集庆。元帅
张天祐等至方山，埜先遂叛，与元福寿合兵来拒，战
于秦淮水上。王师失利，天祐、郭元帅皆战死。郭元帅
子兴之子也。埜先追袭我军于汉阳，经葛山乡。乡寨
民兵百户卢德茂恶埜先反复，谋杀之，遣壮士五十
人衣青出迎埜先。埜先不虞其图己，与十馀骑先行，
青衣兵自后击之，仆地，攒槊刺之，埜先死。我师克芜
湖，置永昌翼。丙申二年，元中丞蛮子《海牙》复率舟师
扼采石江，以阻绝南北，欲伺间攻太平，高皇帝率常
遇春等击之。时元舟联络江上，势甚盛，乃令遇春设
疑兵以分敌势，而以大兵薄之。及战，遇春率舟师冲
其中，敌舟分为二，我师左右纵击，飞炮中敌舟辄糜
碎。自辰至午，战益急，敌大败，俘获万计，尽得其舟舰。
蛮子海牙以馀众走集庆，自是元人扼江之势遂衰。
三月，太祖高皇帝克金陵，改集庆路为应天府。陈埜
先之子兆先合淮兵二十万，屯营方山，与海牙、茂才
等相望。高皇帝命廖永安、冯国用先攻兆先营，大破
之，进拔其栅，擒兆先，尽降其众，得兵三万六千人，择
其骁勇者五百人置麾下。五百人者多疑惧不自安，
高皇帝觉其意，至暮，令其悉入卫，屏旧人于外，独留
冯国用侍卧榻旁。高皇帝解甲，酣寝达旦，疑惧者始
安。乃相语曰：“既活我，又以腹心待我，何可不尽力图
报。”庚寅，进兵集庆，未及城五里，诸军鼓噪而进，元兵
皆破胆。行台御史大夫福寿督兵战，我师击败之，福
寿闭门拒守。大军薄城下，将士以云梯登城，城中莫
能支，遂克之。福寿又督兵巷战，兵溃，坐伏龟楼前，指
挥左右，更欲拒战。或劝之遁，福寿叱而射之，督战不
已，遂死于兵。平章阿鲁灰、参政伯家奴及集庆路达
鲁花赤达尼达思等皆战死，获其御史王稷、元帅李
宁等三百馀人。蛮子海牙走投张士诚，水寨，元帅康
茂才、苗军元帅寻朝佐许成、刘哈剌不花，海军元帅
叶撒及阿鲁灰部将完都等各率众降，凡得民五十
馀万。高皇帝入城，悉召官吏父老人民，谕之曰：“元失
其政，所在纷扰，兵戈并起，生民涂炭。汝等处危时，朝
夕惴惴，不能自保。吾率众至此，为民除乱耳。汝宜各
安职业，毋怀疑惧。贤人君子有能相从立功业者，礼
用之。居官慎毋暴横，以殃吾民。旧政有不便者，吾为
汝除之。”于是城中军民皆喜悦，更相庆慰。辛卯，高皇
帝周览城郭，谓徐达等曰：“金陵险固，古所谓长江天
堑，真形胜地也。仓廪实，人民足，吾今有之，诸公又能
同心共力以相左右，何功不成！”达曰：“成功立业非偶
然，今得此，殆天授也。”乃改集庆路为应天府，置天兴
建康翼统军大元帅府，以廖永安为统军元帅，命赵
忠为兴国翼元帅以守太平。得儒士夏煜、孙炎、杨宪
等十馀人，皆录用之。置上元、江宁二县。是月，我师克
镇江，改镇江路为江淮府。金陵既定，高皇帝欲发兵
取镇江，虑诸将不能禁，戢士卒为民患。明日召诸将，
数以尝纵士卒之过，欲置之法，李善长恳救乃免。于
是命徐达等将兵以往，戒之曰：“吾自起兵，未妄杀。今
汝等当体吾心，戒戢将士，城下之日，毋焚掠，毋杀戮，
有犯令者处以军法，纵之者罚无赦。”达等顿首受命。
丙申，徐达、汤和、张德麟、廖永安等进兵攻镇江，丁酉，
克之。苗军元帅完者图出走，达等自仁和门入，号令
严肃，城中晏然，民不知有兵。己亥，以镇江为淮兴镇
江翼元帅府，命徐达、汤和为统军元帅，改镇江路为
江淮府。元康茂才自集庆奔江口，俞通海以舟师追
及之，茂才遂率所部三千解甲来降，顿首言：“前日之
战，各为其主。今日屡败，乃天数也。事至于此，死生惟
命。苟得生全，尚竭犬马之力。”高皇帝释之，俾率所部
三千馀人以从征。夏六月，王师克广德路，改为广兴
府。秋七月，诸将奉太祖高皇帝为吴国公，以元御史
台为公府，置江南行省中书省，高皇帝总吴国事。以
李善长、宋思颜为参议，李梦庚、郭景祥为左右司郎中，侯原善、杨原杲、陶安、阮弘道为员外郎，孔克仁、陈
善吾、王恺为都司，王璹为照磨，栾凤为管勾，夏煜、韩
子鲁为博士。置江南行枢密院，以元帅汤和摄同佥
枢密院事。置“帐前总制亲兵都指挥使司”，以冯国用
为都指挥使。置左右等翼元帅府，以华云龙、唐胜宗、
陆仲亨、邓愈、陈兆先、张彪、王玉、陈本等为元帅。置“五
部都先锋，以陶文兴、陈德等为之。”置“省都镇抚司，以
孙养浩为镇抚。置理问所，以刘祯、秦裕为理问。置提
刑按察使司，以王习古、王德芳为佥事。置兵马指挥
司，讥察奸伪，以达必大为指挥。”王师攻常州，获张士
诚弟张九六，诛之。初，常州奔牛坝人陈保二聚众，以
黄帕裹首，号“黄包军。”汤和等兵下镇江，徇奔牛、吕城，
保二以众降。至是复叛降于张士诚。乙亥，张士诚以
舟师攻镇江，统军元帅徐达等御之，败其军于龙潭。
高皇帝闻之，使谕徐达曰：“张士诚起于负贩，谲诈多
端。今来寇镇，是其交已变，当速出军攻毗陵，先机进
取，沮其诈谋。”于是达帅师攻常州，进薄其垒，且遣使
来告贼已窘迫，请益师以薄之。高皇帝复遣兵三万
往助之。于是达军于城西北，汤和军城北，张彪军于
城东南。士诚遣其弟张九六以数万众来援，达曰：“张
九六狡而善斗，使其胜，势不可当，吾当以计取之。”乃
去城十八里设伏以待，仍命总管赵均用率铁骑为
奇兵。达亲督师，与九六战，锋既交，均用铁骑横冲其
阵。阵乱，九六退走，遇伏马蹶，为先锋刁国宝、王虎子
所获，并擒其将张、汤二将军。九六即士德，枭鸷有谋。
士诚陷诸郡，九六力为多，既被擒，士诚气沮。高皇帝
欲留九六以诱致士诚，九六间遗书士诚，“俾降元以
谋我”，乃诛之。十一月，我师围常州，及张士诚战于城
南，大破之。十二月戊申，高皇帝复以江淮府为镇江
府。丁酉二月戊申，我师克长兴，改长兴州为长安州。
二月丙午，遣耿炳文克长兴，获战船三百馀艘，擒士
诚守将李福安、荅失蛮等，义兵万户蒋毅率所部二
百人降。乙亥，改长兴州为长安州，立“永兴翼元帅府，
以耿炳文为总兵都元帅，刘成为左副元帅，李景元
为右元帅守之。”三月戊午，我师克常州，改常州路为
长春府。丁亥，置毗陵翼，以汤和为枢密院同佥总管，
张吓为元帅守之。命镇抚孙继达浚治城隍。改常州
路为长春府，以高复权知府事，寻复改长春府为常
州府。夏四月，我师克宁国路，徐达、常遇春率兵取宁
国，元守臣别不华、杨仲英等闭门拒守，攻之久不下，
遇春中矢，裹创与战。高皇帝亲往督师，命造飞车，前
编竹为重蔽，数道并进。仲英不能支，开门请降。其百
户张文贵杀妻子，自刎死，擒其元帅朱亮祖，并得军
士十馀万，马二千馀匹。于是属县太平、旌德、南陵、泾
县相继皆下。我师克泰兴，铜陵县尹罗得泰来降。丙
申，我师克青阳县。六月己未，命赵继祖、郭天禄、吴良
取江阴。张士诚兵据秦望山以扼我师，继祖引兵攻
之，会大风雨，其兵奔溃，我师据其山。翌日，进攻州之
西门，克其城，命良守之。先是，士诚北有淮海，南有浙
西，长兴、江阴二邑皆其要害。长“兴据太湖口，陆走广
德诸郡，江阴枕大江，扼姑苏、通州济渡之处。得长兴，
则士诚步骑不敢出广德，窥宣、歙；得江阴，则士诚舟
师不敢溯大江上金、焦”，至是并为我有，士诚侵轶路
绝。秋七月丁丑，我师徇宜兴，取常熟。戊寅，我师取绩
溪。庚辰，元帅胡大海等进兵徽州，元守将八思尔不
花及万户吴讷等拒战，大海击败之，遂拔其城。讷等
退走，欲守遂安县。大海引兵追及白际岭，复击败之，
讷自杀。乙酉，改徽州路为兴安府，立“雄峰翼”元帅府，
命邓愈守之。丙戌，命大海克休宁，进攻婺源。元将杨
完者率兵十万，欲复徽州，大海还师，与战于城下，大
败之，杀其镇抚李才，完者遁去。婺源元帅汪同黟、县
尹叶茂、祁门元帅马国宝俱诣《雄峰翼》降，高皇帝命
皆仍其官。九月丙申，我师取武康。冬十一月壬申，中
翼大元帅常遇春率廖永安等自铜陵进攻池州。永
安去城十里而军，遇春及吴国宝帅舟师抵城下，合
攻之，自辰至已，破其北门，遂入其城。敌众败走，得粮
九千馀石。薄暮，敌众复以战船百馀艘来迎战，复大
败之，克池州。甲申，高皇帝阅军于大通江，遂命元帅
缪大亨率师取扬州，克之。青军元帅张明鉴以其众
降，得其众数万，战马二千馀匹。报至，高皇帝命悉送
其将校妻子至建康赈给之。置淮海翼元帅府，命元
帅张德林、耿再成等守之。改扬州路为淮海府，以李
德成知府事。按籍城中民仅馀十八家，德林以旧城
虚旷难守，截城西南隅筑而守之。戊戌春正月乙卯，
我师克婺源州。二月，高皇帝以康茂才为营田使，茂
才自奏淮翼水军元帅，迁都水营田使。高皇帝谕之
曰：“比因兵乱，堤防颓圮，民废耕耨，故设营田使，以修
筑堤防，专掌水利。今军务实殷，用度为急，理财之道，
莫先于农。春作方兴，虑旱涝不时，有妨农事，故命尔
此职，分巡各处，俾高无患干，卑不病涝，务在蓄泄得

意。”三月丙辰，我师克建德路。以杨璟寻朝佐为帐前
总制亲军副都指挥使。壬戌，改建德路为建安府，立
德兴翼元帅府。元江浙行省左丞杨完者遣兵来攻，
邓愈出兵击之，杀其将李副枢，众溃，降其溪洞兵三
万人。升愈为同佥行枢密院事，大海为行枢密院判
官，留文忠镇守，寻复为建德府。六月癸酉，我师取江
浦县。九月，蒙古江浙同佥员成率其元帅李福等诣
我德兴翼降。冬十月辛未，我师进攻兰谿，敌兵千馀
出战，败之，克其城，获元廉访使赵秉仁等十四人，马
牛羊万头。立闽越翼元帅府，分兵守其要害，遂进攻
婺州。甲戌，我师克宜兴。先是，徐达、邵荣攻宜兴，久不
下，高皇帝遣使谓达等曰：“宜兴城小而坚，猝未易拔。
闻其城西通太湖口，张士诚饷道所由出。若以兵断
其饷道，彼军食内乏，破之必矣。”达等乃分兵绝太湖
口，而并力急攻城，遂拔之。同知枢密院事廖永安，复
率舟师击士诚众于太湖，乘胜深入，遇吕珍，与战不
利，遂为所获。戊寅，改宜兴州为建宁州，置全吴翼，以
元帅杨国兴等守之，寻复以为宜兴州。张士诚欲降
永安，永安不屈，遂拘囚之。至丙午岁秋七月，竟“被囚
死”云。十一月，蒙古搠思监有罪免，以纽的该为左丞
相。十二月，枢密院判胡大海帅兵攻婺州，不克。高皇
帝自将亲军副都指挥使杨璟等师十万往征之。壬
辰，自宣历徽，道兰谿，至婺，命掾史周德远入城招谕，
不下，迺督兵围之。先是，元参知政事石抹宜孙守处
州，闻大军克徽州，进攻婺城，与参谋胡深、章溢议为
守备，造狮子战车数百辆，以弟石抹厚孙守婺，继令
深等将车师为援，自率众万馀出缙云以应之。深至
松溪，观望不敢进。高皇帝谓诸将曰：“婺倚石抹宜孙，
故未肯即下。闻彼以车战兵来援，此岂知变者？松溪
山多路狭，车不可行，今以精兵遏之，其势必破。援兵
既破，则城中绝”望，可不劳而下之。翌日，命佥院胡大
海、养子济诱其兵于梅花门外，纵击，大败之，擒其前
锋元帅李弥章，并获其所制惊马器仗，深等遁去。深
之来也，晨起见西山有黑气，东南有白气，其长亘天。
顷之，白气为黑气所荡。深知其不吉，恐众心惊惧，谬
曰：“今日有杀气，战必胜。”已而战败，城中势益孤。台宪
将臣画界分守，意复不相能。于是枢密院同佥甯、安
庆都事李相开门纳大兵，浙东廉访使杨惠、婺州达
鲁花赤僧住皆战死，执其南台侍御史帖木烈思、院
判石抹厚孙、廉访佥事安庆以下官。甲申，高皇帝入
婺州，下令禁戢军士摽掠，民皆安堵。未破，先一日，有
五色云见城西，氤氲似盖，城中望之以为祥，及城下，
迺知为高皇帝驻兵之地。丙辰，置中书分省于婺州，
立金华翼元帅府，以袁贵为元帅，吴德真副之。改婺
州路为宁越府，以儒士王宗显为知府，帐前总管陈
从贵兼知东阳县事，总兵三百戍之。义兵元帅吕兼
明兼永康知县，帐前总管王道同为义乌知县，杨苟
为武义知县，命甯安庆，仍同佥枢密院事，随军征进。
高皇帝既抚定宁越，欲遂取浙东未下都郡，集诸将
谕之曰：“克城虽以武，而安民必以仁。吾比入建康，秋
毫无犯，故一举而遂定。今新克婺城，民始获甦，政当
抚恤，使民乐于归附，则彼未下郡县，亦必闻风而归。
吾每闻诸将下一城，得一郡，不妄杀人，辄喜不自胜。
盖师旅之行，势如烈火，火烈则人必避之。为将者能
以不杀为心，非惟国家所利，在己亦蒙其福。尔等从
吾言，则事不难就，而大功可成矣。”己亥春正月，佥院
胡大海帅兵取诸暨，张士诚守将华元帅战败宵遁，
万户沈胜以众降。我师入城，其众汹汹不定，复作乱。
大海复击败之，生擒四千馀人，马六十匹，遂改诸暨
为诸全州，以帐前元帅张彪为统军元帅兼本州同
知。又立枢密分院于诸全州，置明海翼元帅府，升谢
再兴为院判，王玉等为元帅守之。三月，方国珍以庆
元、温、台三郡来归，且以次子关为质。高皇帝曰：“古者
虑人不从则为盟誓，盟誓变而为交质，由未能相信
故也。今既诚信来归，便当推诚相与，如青天白日，何
自怀疑而以质子为哉！”乃厚赐关而遣之。五月，高皇
帝自宁越还建康。辛酉，高皇帝将还建康，召胡大海
谕之曰：“宁越为浙东重地，必得其人守之。吾将归建
康，以尔为才，故特命尔守。其衢、处、绍兴进取之宜，悉
以付尔。”宋伯颜不花在衢，其人多智术。石抹宜孙守
处州，善用“士，绍兴为张士诚将吕珍所据，数郡与宁
越密迩。尔宜与同佥常遇春同心协力，俟间取之。此
三人皆勍敌，不可忽也。”仍命左右司员外郎侯原善、
都事王恺管勾栾凤综理钱粮军务事。八月，我师取
无为州。九月癸巳，徐达、张德胜率兵自无为登陆，夜
至浮山寨，击走赵普胜部将胡总管，败之于青山，追
至潜山界。陈友谅、参政郭泰引兵渡沙河，迎战德胜，
复大破之，斩郭泰，获马骡牛畜千馀，遂克潜山县，令
詹元帅守之。庚子秋七月乙巳，常遇春率兵攻衢州，
建“奉天”旗，树栅，围其六门，造吕公车、仙人桥，长木梯懒龙爪，拥至城下，高与城齐，欲阶以登城，又于大西
门城下掘地道攻之。元守臣宋伯颜不花等悉力备
御，以束苇灌油，烧吕公车，驾千秤，钓懒龙爪，用长斧
以砍木梯筑夹城，防穴道。遇春攻之弗克，乃以奇兵
出其不意，突入南门瓮城，毁其所架炮，督将士攻围
益急，九月丁未，克之。时遇春围城两月馀，攻击无虚
日。元枢密院判张斌度不能守，密遣其下诣遇春约
降。是夕，引军十馀人出小西门，迎大军入城，众溃，总
管冯浩赴水死。擒宋伯颜不花及院判朵粘等，得粮
八千石。改衢州为龙游府，以武义知县杨苟知府事。
立金斗翼元帅府，以唐君用为元帅，夏义为副元帅，
朱亮祖为枢密分院判官。命宁越分省都事王恺兼
理军储，遇春还宁越。十一月壬寅，我师克处州。初，高
皇帝既定婺州，即命耿再成驻兵缙云之黄龙山，谋
取处州。元州守将石抹宜孙遣元帅叶琛屯桃花岭，
参谋林彬祖屯葛渡，镇抚陈真仲、照磨陈安屯樊岭，
元帅胡深守龙泉以拒我师。久之，将士怠弛，皆无斗
志。至是，胡深叛，宜孙间道来降，且言“处州兵弱易取。”
大海闻之大喜，即出军抵樊岭，与再成合攻之，大败
其兵，连拔桃花岭、葛渡二岩，遂薄城下。石抹宜孙战
败，弃城走建宁，遂克处州，林彬祖走温州，于是处州
七邑皆下。辛亥，改处州路为“安南府”，以义乌知县王
道知府事。立“安南翼元帅府”，以朱文刚为元帅，李祐
之为副元帅，耿再成为枢密分院，判官守之，以分省
都事孙炎总理军储。高皇帝初在婺州，即召见宋濂，
至是克处州，又有荐青田刘基、龙泉章溢、丽水叶琛
者，即遣使以书币征四人同赴建康。入见，高皇帝大
喜，赐坐，从容问曰：“四海分争，何时而定？”溢起对曰：“天
道无常，惟德是辅，惟不嗜杀人者能一之。”高皇帝善
其言，甚礼貌之。庚子春正月乙卯，复以宁越府为金
华府。二月庚申，蒙古守福宁州，福建行省参政袁天
禄遣古田县尹林文广来纳款，福清州同知张希伯
亦遣其属张景仁、李世忠来请降。高皇帝皆厚赏之，
遣还招谕。闰五月，陈友谅来寇太平府，陷之。院判花
云、知府许瑗皆不屈死，云死于难，年三十九。妻郜氏，
一子炜，生始三岁。云被执，郜氏赴水死。侍婢孙氏抱
儿欲逃他所，为陈氏兵所掳。至九江，陈氏军中，恶儿
啼，孙氏恐儿被害，以簪珥付渔家妪鞠之。及陈氏败，
孙氏脱身至渔家，见儿遂窃负之，夜出，宿陶穴中。明
日，出江浒，僦舟以渡。适陈氏溃卒还，争舟捽，孙氏及
儿投之江。方出没波中，有断木自上流至，孙氏挟儿
附木浮入芦渚中。渚有莲实，孙氏取啖儿，凡七日得
不死。忽夜半，闻一人呼之，一老父令与俱行，得达高
皇帝所，闻花云儿也，即呼入见。孙氏抱儿拜且泣，高
皇帝亦泣，置儿膝上，曰：“此花云子将种也。”命赐老父
衣，老父已不见，追之无所得，众以为神。云炜既长，命
为水军卫指挥佥事。陈友谅弑其主徐寿辉于采石，
自称帝。陈友谅既僭号，乃潜遣人约张士诚，欲犯建
康。群议皆请先复太平，以牵制之，高皇帝曰：“不可。太
平，吾新筑垒，濠堑深固，向使彼陆地来攻，必不能胜，
乃以巨舰乘城，遂为所陷。今彼既居上流，顺势来寇，
舟师十倍于我，猝难敌也。”或劝高皇帝自将击之，高
皇帝曰：“此亦不可。敌知我出，以偏师缀我，我欲战，彼
不交锋，而以舟师顺流直趋建康，半日可达。吾步骑
亟回，非一日可至。纵能得达，百里趋战，兵法所忌，皆
非良策也。吾有一计，足以破之。”于是召指挥康茂才，
谕之曰：“有事命汝，能之乎？”茂才曰：“惟所命。”高皇帝曰：
“陈友谅欲来为寇，吾欲速其来，非汝不可。汝与友谅
旧，且佯欲为叛，遣人致书约其来，当为内应，彼必从。”
茂才曰：“诺。吾家有老阍者，尝事友谅，颇信之，且忠谨，
不泄吾书，令赍以往，则必信无疑。”将行，以所谋问李
善长，善长曰：“方以寇来为忧，何为更诱致之也？”高皇
帝曰：“此策不可失，失今不为，久则患深。”遂遣阍者持
书，乘小舸径至友谅军。友谅见阍者，即呼问之曰：“尔
何为来？”阍者曰：“康相公令我来。”友谅曰：“康公何言？”阍
者出书进之。友谅观书毕，甚喜，问阍者曰：“康公今何
在？”曰：“见守江东桥。”又问：“江东桥何如？”曰：“木桥也。”乃与
酒食遣还，谓曰：“归语康公，吾即至。”至则呼老康为号。
阍者诺，归具以告高皇帝曰：“落吾壳中矣。”乃命李善
长撒江东桥，易以铁石，通宵治之，及旦而成。适有富
民自友谅军逸归，言友谅开新河道路，又令于新河
口跨水筑虎口城，以兵守之。命冯国胜、常遇春率帐
前五翼军三万人，伏于石灰山侧，徐达军于南门外，
杨璟驻兵大胜港，张德胜、朱虎帅舟师出龙江关外。
高皇帝总大军于卢龙山，令持帜者偃黄帜于山之
左，偃赤帜于山之右，戒曰：“寇至则举赤帜，及举黄帜
则伏兵皆起，各严师以待。”乙丑，友谅果引舟师东下，
至大胜港，璟整兵御之。时水路狭隘，仅容三舟入港，
友谅以舟不得并进，遽引退出大江，径以舟冲江东
桥，见桥皆铁石，乃惊疑，连呼老康，老康无应之者，始
知阍者之谬。已即与其弟号五王者率舟十馀向龙湾，先遣万人登岸立栅，其势锐甚。时暑热，高皇帝衣
紫茸甲，张盖督兵，见士卒流汗，命去盖。众欲战，高皇
帝曰：“天将雨，诸军且就食，当乘雨击之。”时天无云，众
莫之信。忽云起东北，须臾雨大至，赤帜举，高皇帝下
令拔栅，诸军竞前拔栅，友谅麾其军来争。战方合，适
雨至，命伐鼓。鼓震，黄帜举。冯国胜、常遇春伏兵起，徐
达兵亦至。张德胜、朱虎舟师并集，内外合击。友谅军
披靡不能支，遂大败，溃兵走趋舟。值潮退，舟胶浅，卒
不能动，杀溺死者无算，俘其卒二万馀人，其将张志
雄、梁铉、俞国兴、梁世衍等皆降。获巨舰名“混江龙”、《塞
断江》、“《撞倒山》《江海鳌》”者百馀艘及战舸数百。友谅乘
别舸脱走，于其所乘舟卧席下，得茂才所遗书。高皇
帝笑曰：“彼愚至此，诚可𠷣也。”张志雄者，故赵普胜部
将，善战，号长张。尝怨友谅杀普胜，故龙湾之战无斗
志。及降，言于高皇帝曰：“友谅之东下，尽并安庆兵以
从。今之降卒，皆安庆之兵。友谅既败走，安庆无守御
者。”高皇帝乃遣徐达、冯国胜、张德胜等将兵追友谅。
德胜追及友谅于慈湖，纵火焚其舟。至采石，又与大
战，德胜死之，国胜以五翼军蹴之，友谅与其将张定
边出皂旗军号“黑旋风”者迎战，又败之。友谅昼夜不
得息，遂收馀兵，弃太平遁去。达率舟师追至池州而
还，余元帅遂取安庆守之。戊寅，我师克信州，改信州
路为广信府。初，友谅之寇龙江也，高皇帝命胡大海
出兵𢭏广信以牵制之。大海遣元帅葛俊率兵以往。
道过衢州，都事王恺止俊，乘驿至金华，谓大海曰：“广
信为友谅门户，彼既倾国入寇，宁不以重兵为守？非
大将统军以临之不可。今出偏师，设若衄败，非独广
信不可下，吾衢先驿骚矣。”大海从之，乃亲率兵攻信
州，至灵溪，城中步骑数千出迎战，大海击败之。督兵
攻城，守不能御，众溃，遂克之。甲申，改信州路为广信
府，以段伯文为知府。立龙虎翼元帅府，以葛俊为元
帅，周隆为副元帅守之。辛丑秋七月壬申，陈友谅知
院张定边复陷安庆。八月甲申，我师克浮梁，遂克乐
平州。先是，元帅王思义克鄱阳之利阳镇，擒贼首杨
文友，戮之。遂会佥院邓愈兵于三洞源，议取浮梁。既
而邓愈兵攻浮梁不下，高皇帝命理问谷继先、院判
刘文旺率兵助之，至是克浮梁。陈友谅守将侯邦佐
等弃城走，院判于光复攻乐平州，友谅总管萧明率
将拒战，光击败之，擒其万户彭寿等六十馀人，遂克
之。我师伐陈友谅，复取安庆，大破之于江州，友谅走
武昌。先是，陈友谅将李明道寇信州，胡大海率兵击
破之，擒明道送建康。高皇帝命仍旧职，用为乡道，以
取江西。高皇帝问：陈氏何如？明道具言友谅自弑寿
辉，将士皆离心，且政令不一，擅权者多骁勇之将如
赵普胜者，又忌而杀之。虽有众，不足用也。及安庆之
陷，高皇帝遂决伐之，召诸将谕之曰：“陈友谅杀徐寿
辉，僭称大号，天理人情所不容。乃不度德量力，肆骋
凶暴，侵我太平，犯我建康，既自取祸败，不知悔悟。今
乃以兵陷安庆，观其所为，不灭不已。尔等各厉士卒
以从。”徐达进曰：“师直为壮，今我直而彼曲，焉有不克？”
刘基亦言：“昨观天象，金星在前，火星在后，此胜师之
兆。愿顺天应人，早行吊伐。”高皇帝曰：“吾亦夜观天象，
正如尔言。”遂率徐达、常遇春等各将舟师发龙湾。高
皇帝御龙骧巨舰，建大旗于前，署曰“吊民、伐罪、纳顺、
招降。”诸军乘风溯流而上。时友谅江上斥候，望风奔
遁。戊戌，我师至安庆，敌固守不战，乃以陆兵疑之。敌
兵动，遂命廖永忠、张志雄以舟师击其水寨，破敌舟
八十馀艘，获战船二十有七，遂克安庆。长驱至小孤
友谅，守将傅友德及丁普郎迎降。壬寅，师次湖口，遇
友谅舟出江侦逻，常遇春击之，敌舟退走。乘胜追至
江州，友谅亲率兵督战，高皇帝分舟师为两翼夹击，
又大破之，获其舟百馀艘。友谅穷蹙，夜半挈妻子弃
城走武昌。癸卯，我师入江州，获粮数十万。甲辰，我师
克南康，以星子县尹陈子亨守之。丙午，蕲黄兴国、沔
阳来降。戊申，陈友谅平章吴宏以饶州来降，命仍其
官守之。九月辛亥，陈友谅平章王溥以建昌来降，命
仍其官守之。甲寅，我师克德兴。壬戌，王溥复遣检校
刘巨川以南丰州及临川金谿等八县来献。冬十一
月，张士诚遣其司徒李伯昇寇我长兴，参政常遇春
率兵守之，伯昇遁去。张士诚遣李伯昇率众十万，水
陆并进，直薄长兴城下。城中兵仅七千，耿炳文婴城
拒守，遣左副元帅刘成出西门迎击，败之，追至东门，
敌反兵力斗，炳文不能救，成遂战死。于是寇复围城，
结九寨为楼车，下瞰城中，运土石填濠湟，放火船烧
水关，攻城益急。城中昼夜应敌凡月馀。高皇帝在江
州闻报，命常遇春往救之。遇春兵至长兴，李伯昇弃
营遁去，遇春追击之，俘斩五千馀人。己未，命平章吴
宏等率兵取抚州。时友谅右丞邓克明据城拒守，宏
遣人招之，克明意欲缓师以款我，闻佥院邓愈驻兵
临川之平唐，乃遣人诣愈，诈献其地请降。愈察其意
非诚，即率兵由渔阳叚鼓间道夜袭之，黎明，至其城下，兵由东、西、北三门入。克明不意我师至，仓卒计无
所出，单骑出南门走。又自度不能免，乃遣其员外罗
天锡以分省印及所掠抚州、建昌、临江、汀州四路，南
丰、宁都、富川三州，临川、乐安等十八县印诣愈降。愈
留克明于军中，令其弟志明还新淦，收其故部曲。克
明因请往九江见高皇帝，愈以兵送之，至中途，克明
复逃归新淦。乙卯，改抚州路为临州府，建昌路为肇
庆府，未几，皆复其旧。十二月己亥，陈友谅江西行省
丞相胡廷瑞、平章祝宗来降。廷瑞遣郑仁杰诣九江
纳款，仁杰因以廷瑞之意言于高皇帝曰：“明公英武
盖世，海内豪杰皆延颈倾心，乐为任使。廷瑞等欲归
命久矣，然无路以请。今特遣仁杰输款，但所领将校，
久居部曲，人情相安，恐既降而以此辈属之他人，则
非所愿，故预陈本意。”高皇帝以书报之曰：“郑仁杰至
言足下有效顺之诚，此足下之明达也。又恐分散所
部，属之他将，此足下之过虑也。吾治兵以来，十年于
兹，奇才英士，得之四方多矣。其有能审天时，料事机，
不待交兵，挺然委身而来者”，盖其意亦欲立功当时，
垂名后世。大丈夫相遇，磊磊落落，一语契合，洞见肺
腑，故常赤心以待之，随其材而任使，兵少则益之以
兵，位卑则隆之以爵，财乏则厚之以赏，初无彼此之
分，此吾待将士之心也。安肯散其部属，使人自疑，而
“负其来归之心哉！”且以陈氏诸将观之，如赵普胜，骁
勇善战，以疑见僇，猜忌若此，事竟何成？近建康龙湾
之役，予所获长张、梁铉、彭指挥诸人，用之如故，视吾
诸将恩均义一，无有所间。及长张破安庆水寨，梁铉
等收江北，功绩茂著，并膺厚赏。此数人者，其自视无
复生理，尚待之如此，况如足下不劳“一卒，以完城归
来者也。然得失之机，间不容发，足下当早为之计。又
闻彼守御之将，相持累岁，彼此之际，各怀嫌疑，不能
自安。书至，宜以昔日相疑之心一时解释，同其和好，
作磊落丈夫，岂不可以保全富贵，光荣祖宗，贻及子
孙哉！若各持己见，不察事机，是非同异，焉能免祸？足
下其审之。”廷瑞得书，遂决意遣其同佥康泰至九江
降。壬寅正月辛酉，江西行省丞相胡廷瑞既降，高皇
帝遂发九江，如龙兴。辛酉，胡廷瑞、祝宗等俱迎新城
门外，高皇帝慰劳之，俾各仍旧官。壬戌，入城，存恤鳏
寡孤独。放陈友谅所蓄鹿于西山。戊辰，筑台于城北
龙沙之上，召城中父老民人悉集台下，谕之曰：“自古
攻城掠地，锋镝之下，民罹其殃。今尔民得保骨肉，安
生理，无所苦者，皆丞相胡廷瑞灼见天道，先机来归，
为尔民之福。陈氏据此军旅百需之供，尔民甚苦之。
今吾悉去其弊，军需供亿俱不以相劳。尔等各事本
业，毋游惰，毋作非为，以陷刑辟，毋结交权贵，以扰害
良善，各保父母妻子，为吾良民。”于是士民皆感悦，乃
改龙兴路为洪都府，以叶琛知府事。邓克明既迯归
新淦，复收集旧部曲，仍肆劫掠。高皇帝至龙兴，远近
皆降。克明惧不自安，欲复降，恐见诛，乃诈为商贾，乘
小舟至龙兴城下，潜使人觇视可否，为去就，事觉被
执，并获克明。高皇帝责其反复不诚，囚送建康。辛未，
宁州土豪陈龙以分宁、奉新、通城、靖安、德安、武宁六
县来降。癸酉，陈友谅守吉安，土军元帅孙本立、曾万
中、曾粹中来降。以本立为江西行省参政，万中为都
元帅，粹中为行军指挥，命还守吉安。故徐寿辉袁州
守将欧晋祥来降，命以本部军马仍守袁州。乙亥，陈
友谅平章彭时中以龙泉来降。二月癸未，“金华贼蒋
英等杀我守臣胡大海，降于张士诚。严州守臣朱文
忠”，寻抚定之。丁亥，处州贼李祐之等杀守臣耿再成，
平章邵荣等，率兵讨平之。辛卯，高皇帝还建康。高皇
帝既定洪都，乃经度城守，以旧城西南临水，不利守
御，命移入三十步，东南空旷，复展二里。以邓愈为江
西参政，留守洪都，万思诚为行省都事以佐之。胡廷
瑞等还建康。夏四月癸亥，祝宗、康泰叛，攻陷洪都府。
初，洪都之降，非二人本心，既降，数有叛意，时出语咎
胡廷瑞。廷瑞反复开谕之，故未即发。及高皇帝还建
康，廷瑞恐二人为变，不利于己，乃微言于高皇帝，即
发使诣洪都，令二人将所部兵往湖广，从徐达听征。
二人舟次女儿港，遂以其众叛。适遇商人布船，因掠
其布为旗号，反兵劫洪都。是日暮，至城下，发炮举火，
攻破新城门，贼杀官军。时邓愈居故廉访司，闻变，仓
卒以数十骑出走，数与贼遇，且战且走，从者多遇害。
愈窘甚，连跳跨三马，马辄踣，几不免。后得养子所乘
马，始得脱，从抚州门出，走还建康。于是都事万思诚、
知府叶琛皆死于难。愈至建康，具言康、祝之叛。高皇
帝命徐达等还讨之。达等师抵城下，祝宗、康泰分兵
拒守。达攻破之，复取洪都。祝宗走新滏，依邓志明，后
为志明所杀，函其首来建康。泰走康信，为追兵所获，
送建康。泰，胡廷瑞之甥，高皇帝以廷瑞故，特宥之。丙
午，命大都督朱文正统元帅赵德胜等，同参政邓愈
镇洪都。八月，陈友谅遣将熊天瑞寇吉安，守将孙本
立战败，走永新。天瑞复攻破永新，执本立至赣州，斩之。友谅使其知院饶鼎臣守吉安，鼎臣慓悍有胆略，
所至害毒，人呼为“饶大胆。”初，天瑞寇吉安，本立遣元
帅曾万中、《粹中》间道走建康求救。时大都督朱文正
镇洪都，高皇帝遂命文正往救之，师未发而吉安陷。
文正遣裨将率兵取吉安，饶鼎臣出走，遂以参政刘
齐、陈海同李明道、曾万中粹中共守之，以朱叔华知
府事，兵还洪都。癸卯三月，张士诚入安丰，杀刘福通，
据其城，我师击走之。三月辛丑，“高皇帝率右丞徐达、
参政常遇春等击安丰。吕珍闻大军至，乃水陆连营，
战舰蔽河，沙际皆树”木棚，缭以竹篱，外掘重堑，极力
以拒。我师先攻，拔其中垒，入据之。吕珍急攻我师，殊
死战。高皇帝命遇春以兵横击其阵，三战三胜，珍兵
大败。时庐州左君弼以兵助珍，遇春又击败之，珍与
君弼皆遁走。帝还，命徐达等移师庐州围之。五月朔，
陈友谅、知院饶鼎臣等复陷吉安，执参政刘齐、知府
朱叔华，遂破临江，执同知赵天麟，皆不屈。友谅以三
人徇于洪都下陈。友谅兵陷无为州，知州董曾死之。
四月壬戌，陈友谅忿其“疆场日蹙，乃作大舰来攻洪
都，舰高数丈，饰以丹漆，上下三级，级置走马棚，下设
板房为蔽，置橹数十，其中上下人语不相闻，橹箱皆
裹以铁，自为必胜之计，载其家属百官，空”国而来。洪
都城始瞰大江，友谅前攻城，以大舰乘水涨附城而
登，故为所破。高皇帝既定洪都，命移城去江三十步，
以是友谅巨舰不复得近，乃以兵围城，其气甚盛。都
督朱文正与诸将谋分城拒守，参政邓愈守抚州门，
元帅赵德胜守宫、步、士、步、桥、步三门，指挥薛显等守
章江、新城二门，元帅牛龙海等守琉璃、澹台二门，文
正居中，节制诸军，自将精锐二千，往来以御之。丙寅，
友谅攻抚州门，其兵各戴竹盾如箕状，以御矢石，极
力来攻，城坏三十馀丈。邓愈以《火铳》击退其军，随竖
木栅。敌争栅，都督朱文正督诸将死战，且战且筑，通
夕城完。于是总管李继先，元帅牛海龙、赵国旺、许珪、
朱潜，万户程国胜等皆战死。五月丙子，陈友谅复攻
新城门，指挥薛显将锐卒开门突战，斩其平章刘震
昭，敌兵迺退。百户徐明被执，死之。六月辛亥，陈友谅
增修攻具，攻水关，欲破栅以入。都督朱文正使壮士
以长槊从栅内刺之，敌夺槊更进，文正乃命煆铁戟、
铁钩，穿栅更刺，敌复来夺，手皆灼烂不得进。友谅尽
攻击之术，而城中备御随方应之。友谅计穷，又以兵
攻宫步、士步二门，元帅赵德胜御之，暮坐宫步门楼，
指挥士卒，中流矢死。洪都被围既久，内外阻绝，音问
不通。文正乃遣千户张子明告急于建康。子明取东
湖小渔舟，夜从水关潜出，越石头口，夜行昼止，至是
凡半月始得达，见高皇帝，具言其故。帝问友谅兵势
何如，子明对曰：“友谅兵虽盛，而战斗死者亦不少。今
江水日涸，贼之巨舰将不利用，又师久粮乏，若援兵
至，必可破也。”帝谓子明曰：“汝归语文正，但坚守一月，
吾自当取之，不足虑也。”子明还至湖口，为友谅所获。
友谅谓曰：“若能诱城降，非但不死，且得富贵。”子明伪
许之，至城下，大呼曰：“大军且至，但固守以待。”友谅怒，
遂杀之。先是，徐达、常遇春攻围庐州城，三面阻水，攻
之凡三月不下。帝乃召徐达、常遇春于庐州，令还师
援洪都。秋，七月癸酉，帝自将救洪都，达遇春亦自庐
州还。帝召诸将谕之曰：“陈友谅构兵不已，复围洪都，
彼累败不悟，是天夺其魄而促之亡也。吾当亲往，尔
诸将其各整舟楫，率士马以从。”是日，会师祃纛于龙
江，舟师凡二十万俱发。癸未，师次湖口，先遣指挥戴
德以一军屯于泾江口，复以一军屯南湖觜，以遏友
谅归师。又遣人调信州兵守武阳渡，防其奔逸。丙戌，
陈友谅围洪都。至是凡八十有五日，闻大军至，即解
围东出鄱阳湖，以迎我师。高皇帝帅舟军由松门入
鄱阳湖，谕诸将曰：“两军相斗，诸公当尽力，有进无退。
翦灭此寇，正在今日。”诸将受命皆自奋。丁亥，遂与友
谅师遇于康郎山。友谅列巨舟以当我师，帝见之，谓
诸将曰：“彼巨舟，首尾连接，不利进退，可破也。”乃命舟
师为十一队，火器弓弩以次而列，戒诸将近寇舟，先
发火器，次弓弩及其舟，则短兵及之。戊子，命徐达、常
遇春、廖永忠等进兵薄战。达身先诸将，击败其前军，
杀千五百人，获一巨舟而还，军威大振。俞通海复乘
风发火炮，焚寇舟二十馀艘，彼军杀溺者甚众，元帅
宋贵、陈兆先等亦战死。徐达等搏战不已，火延及达
舟，敌遂乘之。达搏火更战，帝急遣舟援达，达力战，敌
乃退。友谅骁将张定边奋前欲犯帝舟，舟适胶浅，我
军格斗，计无所出。牙将韩成进曰：“古人杀身以成仁，
臣不敢爱其死。”乃服上冠袍，对敌，自投水中。敌人信
之。攻少缓，遇春从旁射中定边，定边舟始却，通海来
援，舟骤进，水涌，帝舟遂脱。永忠遂以飞舸追定边，定
边走，身被百馀矢，士卒多死伤。既而遇春舟亦胶浅，
帝麾兵救之。俄有败舟顺流而下，触遇春舟，舟亦脱。
会日暮，诸军欲退，帝御楼船，鸣钲集诸将，申明约束，
喻以死生利害，诸将咸以手加额，以死自誓。是日，命徐达还守建康。己丑旦，帝命鸣角，舟师毕集，乃亲布
阵，复与友谅战。诸军奋击敌舟，敌不能当，杀溺死无
算。院判张志雄所乘舟樯折，为敌所觉，以数舟攒兵
钩刺之，志雄窘迫自刎，丁普郎、余昶、陈弼、徐公辅皆
战死。普郎身被十馀创，首脱，犹执兵若战状，植立舟
中不仆，敌兵舟舰相连。至晡，东北风起，帝命以七舟
载荻苇，置火药其中，束草为人，饰以甲胄，各持兵戟
若斗敌者。令敢死士操之，备走舸于后。将迫敌舟，乘
风纵火，风急火烈，须臾抵敌舟，焚水寨舟数百艘，燔
烟涨天，湖水尽赤，死者大半，友谅弟友仁、友贵及其
平章陈普略等皆焚死。我师乘之，又斩二千馀级。明
日，帝复谕诸将曰：“友谅战败气沮，亡在旦夕，今当并
力蹙之。”于是诸将亦自奋。是时，帝所乘舟樯白，友谅
觉，欲并力来攻。帝知之，夜令诸船尽白其樯，旦时莫
能辨，敌益惊骇。辛卯，复连舟大战。敌兵巨舰艰于运
转，我舟环攻之，杀其卒殆尽，而操舟犹不知，尚呼号
摇橹如故。已而焚其舟，皆死。俞通海、廖永忠、张兴祖、
赵庸等，以六舟深入搏击，敌连大舰极力拒战，我师
望六舟无所见，意谓已陷没。有顷，六舟旋绕敌船而
出，我师见之，勇气增倍，合战益力，呼声动天地，波涛
起立，日为之晦。自辰至午，敌兵大败，弃旗鼓器仗，浮
蔽湖面，友谅遂夺气。张定边自以战不利，欲挟友谅
退保鞋山，为我师所扼，不得出，乃敛舟自守，不敢更
战。通海等还，帝劳之曰：“今日之捷，诸公之力也。”是日，
移舟泊柴栅，去敌船五里许。复遣人往挑战，敌不敢
应。诸将议欲退师，少休士卒。帝曰：“两军相持，我若先
退，彼必以为怯而来追，非讨也。必先移舟出湖，乃可
无失。”时水路狭隘，舟不得并进，恐为敌所乘。至夜，令
船置一灯，相随渡浅，比明已尽渡矣，乃泊于左蠡。友
谅遂亦移舟出泊潴矶，相持者三日。友谅左右二金
吾将军率所部来降，友谅失此二将，自是兵力益衰。
帝驻师左蠡，友谅建金字旗，周围巡寨，令获我战士
皆杀之。帝闻之，命悉出所俘友谅军，视其军有伤者，
赐药疗之，皆遣还。下令曰：“但获彼军皆勿杀。”又令祭
其弟侄及将之战死者。我师遂出湖口，命遇春、永忠
诸将统舟师横截湖口，邀其归路。又令一军立栅于
岸，控湖口。旬有五日，友谅不敢出。帝与博士夏煜等
日草檄赋诗，意气弥壮。友谅住湖中，既久，食尽，遣舟
五百艘掠粮于都昌，都督朱文正，复使舍人陈方亮
潜往燔其舟，友谅粮绝，势益困。八月，壬戌，陈友谅穷
蹙，进退失据，欲奔还武昌，及率楼船百馀艘趋南湖
觜，为我军所遏，遂欲突出湖口。帝麾诸将邀击之，我
舟与敌舟联比，随流而下，自辰至酉，力战不已。至泾
江口，泾江之兵复击之。张铁冠大笑贺帝曰：“友谅死
矣。”帝笑曰：“无妄言。”复戏铁冠曰：“缚汝水滨以俟。”乃遣
乐人具牲酒往祭友谅，以觇其死生，且曰：“如其生，往
者必还；若不还，其死必矣。”而往者俱被杀。未几，有降
卒来奔，言友谅在别舸中流矢，贯睛及颅而死。诸军
闻之，大呼喜跃，杀敌益奋，敌众大溃。于是擒其太子
善儿、平章姚天祥等。明日，友谅平章陈荣及指挥以
下，悉以其楼船军马来降，得士卒五万馀人。惟太尉
张定边及杨丞相、韩副枢，乘夜以小舟窃载友谅尸
及其子理，径走武昌，遣使追之，不及。定边等至武昌，
复立理为帝，改元德寿。迺改洪都府为南昌府，遣兵
追陈理于武昌。九月，壬申，帝至建康，告庙饮至，论功
行赏，因与诸将谕鄱阳之战。诸将请曰：“自古水战必
得天时地利。若周瑜之破曹操，因风水之便，陈友谅
兵据鄱阳，先处上流而待我，是得地利矣。况我劳而
彼佚，今胜之诚未喻也。”帝曰：“汝不闻古人云：‘天时不
如地利，地利不如人和’。陈友谅兵虽众，人各一心，上
下猜疑。矧用兵连年，数败无功，不能养威俟时，今日
适劳于东，明日又驰于西，失众心也。夫师贵时动，动
则威，威则胜。我以时动之师，威不震之敌，将士一心，
人百其勇，如鸷鸟搏击，巢卵俱覆。此所以为我破也。”
诸将皆叹服。壬午，我高皇帝复率常遇春等讨陈理
于武昌。壬寅，帝至武昌，马步舟师水陆并进，既抵其
城，命遇春等兵分于四门，立栅围之，又于江中联舟
为长寨，以绝其出入之路，分兵徇汉阳、德安州郡，于
是湖北诸郡皆来降。十二月，丙申朔，帝发武昌，至建
康，命常遇春总督诸将守营栅，谕之曰：“彼犹孤㹠，处
牢中，欲出无由，久当自服。若来冲突，慎勿与战。但坚
守营栅以防之，不患城不下也。”甲寅，帝至建康。戊午，
阅武于鸡笼山，还坐西苑，召指挥华云龙等，谕之曰：
“今日所阅骑士，汝能知其数否？”对曰：“不知。”帝曰：“阵势
或员或方，或从或横，敛合布散，倏忽往来，使人莫测。
善用兵者，以少为众，以弱为强，逸己而劳人，伐谋而
制胜。运乎阴阳，行乎鬼神，虽有勇者莫敢施其力，智
者莫能用其谋，斯为妙矣。大抵两敌相对，在审其强
弱，识其多寡，以正应以奇变，奇正之用合宜应变之
方弗失百战百胜之道也。汝其识之。